ผลประกอบการที่งดงาม
การประกาศผลดำเนินงานบริษัทจดทะเบียนในไตรมาส 2 เริ่มทยอยกันออกมาบ้างแล้ว งบทางการเงินบจ.ทางการเงิน ออกมาก่อน เท่าที่เห็น ก็ยังคงรักษาผลกำไรได้อย่างสวยสดงดงามเชียวล่ะ
19 ก.ค. 2561

ขี่พายุทะลุฟ้า : ชาญชัย สงวนวงศ์
การประกาศผลดำเนินงานบริษัทจดทะเบียนในไตรมาส 2 เริ่มทยอยกันออกมาบ้างแล้ว งบทางการเงินบจ.ทางการเงิน ออกมาก่อน เท่าที่เห็น ก็ยังคงรักษาผลกำไรได้อย่างสวยสดงดงามเชียวล่ะ
กลุ่มธนาคาร เริ่มต้นจากกลุ่มการเงิน TISCO ถึงแม้หนี้เสียจะขยับขึ้นมาเล็กน้อยที่ 2.69% แต่กำไรก็ยังขยับตัวเพิ่มขึ้น 13.55% (เทียบช่วงเดียวกันของปีก่อน) มาที่ 1,709 ล้านบาท
ผลดำเนินงานงวด 6 เดือนแรก ทิสโก้สามารถทำกำไรได้ 3,475 ล้านบาท เพิ่มขึ้น 479 ล้านบาท หรือเพิ่มขึ้นประมาณ 16%
น่าแปลก ! วันประกาศงบฯออกมา ราคาหุ้นร่วงติดต่อกัน 3 วันซ้อน จาก 86.75 บาท ลงมาที่ 74.25 บาท เพิ่งจะฟื้นตัวน้อย ๆ ได้ 2 วันมาที่ 76 บาท เพราะความวิตกในเรื่อง NPL ที่เพิ่มขึ้น นักลงทุนกลัวจะซ้ำรอยกับ SAWAD
กลุ่มบริษัททุนธนชาตหรือ TCAP กำไรสุทธิโตเพิ่มขึ้น 22.44% มาที่ 2,050.981 ล้านบาท งวด 6 เดือน กำไรรวม 3,949.665 ล้านบาท โตขึ้น 20.51%
การเคลื่อนไหวราคาหุ้น ออกทรงคล้ายคลึงกับ TISCO เลย คือราคาร่วงก่อนประกาศงบฯ งบฯออกแล้วก็ปรับตัวขึ้นมาเล็กน้อยเท่านั้น ราคายังมีอัพไซด์อยู่มากเพราะเป็นหุ้น P/E แค่ 7.5 เท่าเอง
ส่วนกลุ่มบริษัทเงินทุนและหลักทรัพย์ ประเดิมด้วยอิออนหรือ AEONTS กวาดกำไรสุทธิไตรมาส 1 ปี 61 (มี.ค.-พ.ค.) จำนวน 928 ล้านบาท เพิ่มขึ้นถึง 50.16% สูงกว่าช่วงเดียวกันของปีก่อนที่ทำได้แค่ 618 ล้านบาท
วันประกาศงบฯ 11 ก.ค.หุ้นก็ขึ้นตั้ง 20 บาท แต่หลังจากนั้นร่วงกราวมา 3 วันติด เพราะกลัว NPL ที่เพิ่มขึ้นเล็กน้อยมาที่ 5% เพิ่งจะเริ่มฟื้นตัวขึ้นเล็กน้อย
บริษัทราชธานีลิสซิ่งหรือ THANI ไตรมาส 2 ก็ทำกำไรสุทธิได้ 391 ล้านบาท เพิ่มขึ้น 51% ที่เคยทำได้ 258 ล้านบาทในช่วงเดียวกันของปีก่อน รวมงวด 6 เดือน ทำกำไรสุทธิได้ 755 ล้านบาท เพิ่มขึ้น 50%
ส่วนที่ฮอตที่สุดเห็นจะเป็นบริษัทบัตรกรุงไทยหรือ KTC ซึ่งราคาหุ้นหวือหวาข้ามปีมา และผลประกอบการก็เติบโตล้อกันมากับราคาหุ้น ประกอบกับมีสตอรี่ในเรื่องของการแตกพาร์ด้วย
ปรากฏว่าผลประกอบการสมหวังมาตามนัด แต่ราคาหุ้นน่าผิดหวัง
ผลดำเนินงานไตรมาส 2 ของ KTC มีกำไร 1,306 ล้านบาท เพิ่มขึ้น 519 ล้านบาท หรือเพิ่มขึ้น 66% เมื่อเทียบกับช่วงเดียวกันของปีก่อน
สวยสดงดงามทีเดียว เพราะรายได้เพิ่มขึ้น แต่ NPL ลดลงจาก 1.32% ณ สิ้นปี 60 มาอยู่ที่ 1.27%
ส่วนผลดำเนินงานงวด 6 เดือน มีกำไรสุทธิ 2,515 ล้านบาท เพิ่มขึ้น 996 ล้านบาทหรือเพิ่มขึ้น 65% ที่มีกำไร 1,519 ล้านบาทในช่วงเดียวกันของปีก่อน
ระเฑียร ศรีมงคล ประธานเจ้าหน้าที่บริหาร KTC เคยประกาศลั่นก่อนหน้านี้ว่า กำไร KTC ปีนี้จะสูงกว่าปีก่อนแน่นอน และน่าจะเป็นจริงตามนั้น
เพราะปีก่อน กำไรสุทธิทั้งปี 3,300 ล้านบาท ปีนี้ครึ่งปียังกำไรไปแล้ว 2,515 ล้านบาท โบรกเกอร์หลายสำนัก ฟันธงตรงกันว่า จะได้เห็นตัวเลขกำไร KTC ระดับ 4 พันล้านขึ้นไปแน่นอน
แต่ราคาหุ้นเพี้ยนไปชอบกล เพราะสวนทางกับผลกำไรสวยงามที่ประกาศในวันที่ 16 ก.ค.ที่ผ่านมา วันนั้นทุบหุ้น KTC กันถึงฟลอร์
แต่ผมว่าปี 61 ก็จะเป็นปีที่หุ้น KTC จะโลดแล่นอย่างสวยงามได้ไม่แพ้ปี 60 ที่ผ่านมา